Diari Oficial de la Generalitat Valenciana


Sumari del DOGV 7070, del 18-07-2013 (2013/7041)

RESOLUCIÓ de 18 de juny de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Professional de Llicenciats en Ciències Ambientals de la Comunitat Valenciana i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7070

Data del DOGV
:   18-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7041


Data del document
:   18-06-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 18 de juny de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Professional de Llicenciats en Ciències Ambientals de la Comunitat Valenciana i es disposa la seua publicació en el Diari Oficial de la Comunitat Valenciana. [2013/7041]  
Vist l'expedient de modificació estatutària instruït a instàncies del Col·legi Professional de Llicenciats en Ciències Ambientals de la Comunitat Valenciana, inscrit amb el número 108 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels Estatuts en el mencionat registre, atenent als següents  
  
Fets  
Primer. El president del Col·legi Professional de Llicenciats en Ciències Ambientals de la Comunitat Valenciana va presentar, en data 30 de maig de 2012, sol·licitud d'inscripció de la modificació dels Estatuts del Col·legi Professional de Llicenciats en Ciències Ambientals de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Per mitjà d'ofici de 10 de gener de 2013, el Servici d'Entitats Jurídiques de la Conselleria de Governació i Justícia, va formular observacions prèvies al control de legalitat en relació a la inscripció dels nous Estatuts, en concret respecte del certificat remés, de contingut de legalitat i de redacció de determinats articles, amb la sol·licitud que s'esmenara la petició inicial, concedint-se el termini d'un mes a l'efecte.  
  
  
Tercer. Amb data 21 de febrer de 2013, va tindre entrada en el Registre Auxiliar de la Conselleria de Governació i Justícia, un escrit del president del Col·legi Professional de Llicenciats en Ciències Ambientals de la Comunitat Valenciana, en contestació a l'ofici de 10 de gener de 2013, remetent, amb les correccions oportunes, el text modificat dels Estatuts del Col·legi.   
  
Quart. Amb data 26 de febrer de 2013, va tindre entrada en el Registre de la Conselleria de Governació i Justícia, un nou escrit del president del Col·legi Professional de Llicenciats en Ciències Ambientals de la Comunitat Valenciana, en contestació a l'ofici de 10 de gener de 2013, remetent, amb les correccions oportunes, el text modificat dels Estatuts del Col·legi i sol·licitant que no es tinguera en compte la seua anterior modificació d'Estatuts registrada d'entrada el dia 21 de febrer de 2013.   
  
  
Quint. El text modificat dels Estatuts del Col·legi Professional de Llicenciats en Ciències Ambientals de la Comunitat Valenciana va ser aprovat per l'Assemblea General del Col·legi el 24 de març de 2012, segons certificat de la secretària del Col·legi, amb el vistiplau del president, de data 12 d'abril de 2013.  
  
Sext. El text modificat dels Estatuts, figura com a annex a la present resolució i ací es dóna per reproduït.  
  
Fonaments de dret  
Primer. Revisat el text modificat dels Estatuts del Col·legi Professional de Llicenciats en Ciències Ambientals de la Comunitat Valenciana, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Els Estatuts han sigut aprovats amb els requisits i formalitats previstos en el dit article i en els Estatuts del Col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació dels Estatuts del Col·legi Professional de Llicenciats en Ciències Ambientals de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que esgota la via administrativa, s'hi podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 18 de juny de 2013.- El director general de Justícia: Julián Ángel González Sánchez.  
  
  
Estatuts del Col·legi Professional de Llicenciats en Ciències Ambientals de la Comunitat Valenciana  
  
TÍTOL I  
Del Col·legi  
  
CAPÍTOL I  
Generalitats  
  
Article 1. Caràcter, estructura i relacions  
El Col·legi Professional de Llicenciats en Ciències Ambientals de la Comunitat Valenciana (d'ara en avant COAMBCV) és una corporació de dret públic, sense ànim de lucre, de caràcter professional, reconeguda i emparada per la Constitució i l'Estatut d'Autonomia de Comunitat Valenciana i amb personalitat jurídica pròpia i amb plena capacitat per al compliment dels seus fins. Este col·legi professional, creat per mitjà de la Llei 5/2008, de 15 de maig, de la Generalitat, de Creació del Col·legi Professional de Llicenciats en Ciències Ambientals de la Comunitat Valenciana (DOCV 5.768, de 22 de maig de 2008), es regix per la Llei 6/1997, de 4 de Desembre, de Consells i Col·legis Professionals de la Comunitat Valenciana i pel Decret 4/2002, de 8 de gener, pel qual s'aprova el reglament de desplegament de la Llei 6/1997, així com per la resta de disposicions legals que se li apliquen, per estos Estatuts i, si és el cas, pels reglaments de règim intern que puguen adoptar-se. El COAMBCV té una estructura interna democràtica, independent de l'Administració, de la qual no forma part, sense perjuí de les relacions de dret públic que li corresponguen legalment amb esta.  
  
En tot allò que es referix als aspectes institucionals i corporatius, el Col·legi Professional de Llicenciats en Ciències Ambientals de la Comunitat Valenciana es relacionarà amb la conselleria competent en matèria de col·legis professionals sense perjuí de poder col·laborar amb qualsevol altre òrgan de l'Administració en matèries d'interés comú.  
  
En tot el que afecta el contingut i exercici de la professió, es relacionarà amb la conselleria la competència de la qual tinga relació amb la professió de titulat universitari (llicenciat o graduat) en Ciències Ambientals.   
  
Article 2. Membres del COAMBCV  
El COAMBCV està format per llicenciats, graduats i doctors en Ciències Ambientals, també coneguts com ambientòlegs, que, posseint els requisits exigits per estos Estatuts, s'incorporen, com a col·legiats, amb plenitud de drets, per a dedicar-se a l'activitat professional; per un altre costat serà possible la incorporació a este col·legi per homologació o habilitació oficial.  
L'accés i exercici a professions col·legiades es regirà pel principi d'igualtat de tracte i no-discriminació, en particular per raó d'origen racial o ètnic, religió o conviccions, discapacitat, edat o orientació sexual.  
  
Article 3. Àmbit territorial  
L'àmbit territorial d'actuació del COAMBCV és la Comunitat Valenciana.  
El COAMBCV té el seu domicili a la ciutat d'Elx, edifici Quòrum, Parc Científic Empresarial d'Elx, avinguda de la Universitat, s/n, 03204 Elx (Alacant). La Junta de Govern podrà acordar amb caràcter provisional el trasllat de la seu, si bé el dit acord haurà de ser ratificat en la primera Assemblea General que se celebre.  
  
CAPÍTOL II  
Fins i funcions  
  
Article 4. Fins  
Són fins essencials del col·legi en el seu àmbit territorial:  
a. Vetlar per la preservació i la millora del medi ambient per a avançar cap a la sostenibilitat.  
b. L'ordenació de la professió, dins del marc legal respectiu, en l'àmbit de la seua competència en benefici tant de la societat a què servixen com dels interessos generals que els són propis.  
c. La promoció, el foment i el desenrotllament de la professió, vetlant perquè l'activitat professional s'adeqüe als interessos dels ciutadans.  
d. Vigilar l'exercici de la professió, facilitant el coneixement i compliment de qualsevol tipus de disposicions legals i fent complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'estos.  
e. Assumir la representació davant de les administracions públiques, els organismes públics i privats i els particulars.  
f. La defensa dels interessos professionals i la representació exclusiva de l'exercici de la professió, així com vetlar per la dignitat i el prestigi de tots o de qualsevol dels col·legiats en allò que faça referència a la seua activitat professional.  
g. La defensa dels interessos dels consumidors i usuaris dels servicis dels col·legiats.  
h. Informar directament de totes les normes que prepare el Consell i d'altres organismes públics sobre les condicions generals de l'exercici professional i sobre les funcions, els àmbits, els títols, el règim d'incompatibilitats i qualsevol altra qüestió que puga incidir en l'activitat professional.  
Tot això sense perjuí de la competència de l'administració pública per raó de la relació funcionarial.  
  
Article 5. Funcions  
Són funcions pròpies del Col·legi per a assolir els seus objectius, les següents:  
a. Facilitar als seus col·legiats l'exercici de la professió.  
b. Procurar l'harmonia i col·laboració entre els col·legiats/des, impedint la competència deslleial entre ells.  
c. Vetlar per l'ètica professional i pel respecte als drets de les persones i el medi ambient, exigint, dels col·legiats, el compliment de les obligacions legals i estatutàries.  
d. Exercir el règim disciplinari en matèries professionals i col·legials.  
e. Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus servicis, i exercir la potestat disciplinària en l'orde professional i col·legial.  
f. Establir les condicions mínimes de contractació dels servicis i treballs professionals i els requisits formals a què estos han de subjectar-se en la seua actuació, en l'exercici de les atribucions i competències reconegudes.  
g. Participar en els òrgans consultius de l'administració en la matèria de competència de cada una de les professions, quan aquella ho requerisca o resulte de les disposicions aplicables.  
h. Exercir totes les funcions que els siguen encomanades per les administracions valencianes i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que poden ser-los sol·licitades o que acorden formular per iniciativa pròpia.  
i. Facilitar als tribunals, d'acord amb les lleis, la relació de col·legiats que per la seua preparació i experiència professional pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
j. Organitzar activitats i servicis comuns, de caràcter voluntari, de tipus professional, cultural, assistencial, de previsió i anàlegs, que siguen d'interés per als col·legiats.  
k. Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques i establir normes que impedisquen la competència deslleial entre els col·legiats.  
l. Intervindre en els procediments d'arbitratge, en aquells conflictes que per motius professionals se susciten entre col·legiats o en els que el col·legi siga designat per a administrar l'arbitratge, d'acord amb el que s'ha indicat en la Llei 60/2003, de 23 de desembre, d'Arbitratge, i legislació de desplegament.  
m. Tindre i exercir la representació i defensa de la professió en el seu àmbit territorial davant de l'Administració, els jutjats i tribunals, les entitats públiques, privades, i particulars, amb legitimació per a ser part en els litigis que afecten interessos professionals, generals o col·legiats, i poder actuar per substitució processal en compte d'estos.  
n. Nomenar representants de la professió en entitats, comissions i jurats públics o privats que ho sol·liciten, i informar sobre les bases dels concursos que afecten la professió, designant, si és procedent, representants en els jurats.  
o. Atendre les sol·licituds d'informació sobre els seus col·legiats i sobre les sancions fermes imposades a ells, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el lliure accés a les activitats de servicis i el seu exercici, en particular, pel que fa a que les sol·licituds d'informació i de realització de controls, inspeccions i investigacions que estiguen degudament motivades i en què la informació obtinguda s'empre únicament per a la finalitat per a la qual es va sol·licitar.  
  
p. Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.  
q. Aprovar els seus pressupostos, així com regular i fixar les quotes dels seus col·legiats.  
r. Aprovar els seus Estatuts i reglaments de règim interior.  
s. Elaborar l'informe preceptiu sobre tots els projectes de normes del Consell que afecten la seua professió.  
t. Fer els reconeixements de firma o el visat de projectes, informes, dictàmens, valoracions, peritatges i la resta de treballs realitzats pels col·legiats en l'exercici de la seua professió, així com editar i distribuir impresos dels certificats oficials que per a esta funció aproven els òrgans de govern. El visat no comprendrà els honoraris ni les altres condicions contractuals, la determinació dels quals es deixa al lliure acord de les parts.  
u. Organitzar cursos de formació i perfeccionament per als seus col·legiats, preferentment d'àmbit ambiental, l'assistència als quals serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats, sense perjuí de les competències que puguen derivar-se de la normativa estatal.  
v. D'acord amb la legalitat vigent, el COAMBCV pot adquirir, vendre, alienar, posseir, reivindicar, permutar, gravar qualsevol classe de béns i drets, formalitzar contractes, obligar-se i exercitar accions i interposar recursos en totes les vies i jurisdiccions per al compliment dels seus fins.  
w. Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels nous col·legiats.  
x. Garantir el compliment per part dels col·legiats de les lleis generals i especials i els Estatuts professionals i reglaments de règim interior, així com les normes i acords adoptats pels òrgans de govern en matèries de la seua competència.  
i. En relació amb la finalitat de promoció científica, cultural, social i laboral dels col·legiats, elaborar els plans de caràcter científic, cultural i d'assistència social que es consideren convenients.  
z. Organitzar tots aquells departaments, servicis o comissions que crega convenients per al millor compliment de les seues funcions.  
aa. Qualsevol altra funció relacionada amb els seus fins directament o indirectament, o que li siga atribuïda per llei o per delegació de l'Administració.  
bb. Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
cc. Sempre que no es vulnere la competència, encarregar-se del cobrament de les percepcions, remuneracions o honoraris professionals, quan el/la col·legiat/da sol·licite lliurement i expressament, en els casos en què el Col·legi tinga creats els servicis adequats i en les condicions que es determinen en els Estatuts de cada col·legi, que no hauran de referir-se a l'oferta de servicis i a la fixació de la remuneració.  
dd. Totes les funcions que redunden en benefici de la protecció dels interessos dels consumidors i usuaris dels servicis dels seus col·legiats.  
  
ee. Resoldre per laude, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la professió.  
  
Article 6. Idioma.  
Les llengües oficials del COAMBCV són el castellà i el valencià.  
  
Els col·legiats podran comunicar-se amb el COAMBCV en qualsevol de les dos llengües.  
  
TÍTOL II  
Dels col·legiats  
  
CAPÍTOL I  
Col·legiació  
  
Article 7. Necessitat de la col·legiació  
La col·legiació en el COAMBCV està recomanada per a exercir la professió en l'àmbit territorial del col·legi, amb independència que el professional treballe per compte propi o alié, en òrgans, entitats o empreses públiques o privades, o al contrari, que no es troben exercint la professió.  
Els col·legiats inscrits en altres col·legis territorials de la nostra professió podran exercir la professió en l'àmbit territorial de Comunitat Valenciana quan es troben incorporats al col·legi corresponent al seu domicili professional únic o principal, en els termes que establisca la legislació o disposicions generals aplicables, a fi d'estar sotmesos a les condicions econòmiques que puguen establir-se, així com a les competències d'ordenació, visat, control deontològic i potestat disciplinària corresponent.  
  
Article 8. Incorporació  
Per a incorporar-se al COAMBCV són necessaris els requisits següents:  
Posseir la titulació de llicenciat en Ciències Ambientals, prevista en el Reial Decret 2083/1994, de 20 d'octubre, o el de graduat o el de doctor en Ciències Ambientals. Així mateix, s'admetran incorporacions que acrediten homologació o habilitació oficial (ex. titulacions estrangeres, graus, etc.).  
No trobar-se en causa d'incompatibilitat.  
No estar inclòs en causa de denegació de la incorporació.  
Satisfer la quota d'ingrés al Col·legi.  
  
Article 9. Membres d'altres col·legis  
1. Aquells professionals que, pertanyent a un altre col·legi de la professió, sol·liciten ingressar en el de la Comunitat Valenciana, hauran d'acreditar:  
Que reunixen els requisits que establix l'article 8 d'estos Estatuts.  
  
Que estan al corrent en el compliment de les seues obligacions amb el col·legi al qual pertanyen, havent de presentar un certificat que acredite tal situació emés pel col·legi d'origen.  
2. Per a la fixació de la quota d'ingrés es tindrà en compte la reciprocitat amb el col·legi d'on procedisca el sol·licitant.  
  
Article 10. Tramitació  
La tramitació d'incorporació al COAMBCV haurà de formalitzar-se des de la Secretaria del Col·legi, per mitjà de la presentació, telemàtica o presencial, d'una sol·licitud dirigida al president del COAMBCV junt amb la presentació dels documents acreditatius pertinents:  
a) Document nacional d'identitat, número d'identificació d'estranger o passaport.  
b) Títol acadèmic original o testimoni notarial d'este. En el cas que no haguera rebut encara el títol acadèmic, la Junta de Govern podrà concedir una col·legiació provisional, sempre que l'interessat presente certificació acadèmica acreditativa d'haver finalitzat els estudis i resguard que justifique tindre abonats els drets d'expedició del títol corresponent, el qual tindrà obligació de presentar en el Col·legi per al seu registre, quan li siga facilitat.  
c) Rebut acreditatiu de l'abonament de la quota d'incorporació corresponent o el permís de domiciliació bancària. En cas de reingrés serà necessari un nou abonament d'esta quota.  
  
Article 11. Denegació de la incorporació  
1. La incorporació en el COAMBCV serà denegada als sol·licitants que estiguen sotmesos a qualsevol de les circumstàncies següents:  
Incapacitat declarada legalment o inhabilitació del sol·licitant per sentència judicial o per resolució administrativa ferma per a l'exercici de la professió.  
Haver sigut expulsat d'un altre col·legi i no rehabilitat, o haver sigut suspés en l'exercici de l'activitat professional sense haver transcorregut el termini de la suspensió.  
Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a este efecte, o quan el sol·licitant haja falsejat les dades i els documents necessaris per a la seua col·legiació.  
2. El sol·licitant a qui es denegue l'admissió al col·legi podrà tornar a demanar la seua incorporació una vegada cessen les causes que van motivar la seua denegació.  
  
Article 12. Acord d'admissió  
1. La Junta de Govern acordarà, en el termini màxim d'un mes, el que estime pertinent sobre la sol·licitud de col·legiació, practicant en el dit termini les comprovacions que crega necessàries, podent requerir del sol·licitant els documents i aclariments complementaris.  
2. Si la Junta de Govern acordara denegar la col·legiació, ho comunicarà a l'interessat dins dels deu dies següents a la data de l'acord, expressant els seus fonaments i els recursos de què és susceptible.  
  
  
Article 13. Pèrdua de la condició de col·legiat  
1. La condició de col·legiat es perd en els casos següents:  
Per baixa voluntària, a petició escrita de l'interessat i amb l'acord previ de la Junta de Govern, sempre que no tinga obligacions professionals o col·legials pendents. L'acord de baixa serà comunicat a l'interessat, moment en què perdrà la seua condició de col·legiat a tots els efectes.  
Per separació o expulsió del col·legi, decretada per resolució ferma del procediment disciplinari col·legial.  
Per sentència judicial ferma d'inhabilitació per a l'exercici professional, durant el termini que siga fixat.  
Per incapacitat legal.  
Per deixar impagades les quotes ordinàries equivalents a un any, després de ser requerit per al seu pagament i sentides les seues al·legacions, i amb l'adopció prèvia del corresponent acord de la Junta de Govern.  
En este cas, la condició del col·legiat pot recuperar-se abonant prèviament les quotes impagades, a més de complir els requisits establits en l'article 8.  
Per defunció del col·legiat.  
2. La pèrdua de la condició de col·legiat no allibera del compliment de les obligacions vençudes; estes obligacions podran exigir-se als interessats, excepte en els casos deguts a causes majors (ex. defunció).  
  
  
CAPÍTOL II  
Delegacions col·legials  
  
Article 14. Constitució de delegacions  
Podran constituir-se delegacions dins de l'àmbit territorial del Col·legi, que tinguen un àmbit d'actuació que es corresponga amb una o dos províncies. Per a constituir la delegació farà falta el vot majoritari favorable de l'Assemblea General. Les delegacions territorials descrites en este capítol es regiran pel reglament de règim intern, aprovat en Assemblea General, on s'inclouran els deures, funcions, cessament d'activitats, etc. d'estes.  
  
Article 15. Funcions  
Les delegacions tindran per funcions en el seu àmbit territorial:  
Realitzar els tràmits administratius col·legials d'acord amb les orientacions i directrius que determine a la Junta de Govern.  
Col·laborar amb les entitats que, dins del seu àmbit territorial d'actuació, coincidisquen en un interés comú.  
Organitzar activitats i servicis d'acord amb les línies programàtiques i el pressupost del col·legi.  
Proposar i administrar els fons destinats a la delegació.  
Vetlar per la professió i procurar l'expansió i projecció pública.  
Designar participants en tribunals i emetre informes i dictàmens.  
  
Aquelles altres funcions que la Junta de Govern els delegue.  
  
Article 16. Tramitació.  
Per a formar una delegació territorial caldrà, com a mínim, que el territori compte amb 40 col·legiats, segons el cens del COAMBCV.  
La petició de constitució d'una nova delegació haurà d'estar dirigida al president del col·legi i firmat almenys per 20 col·legiats que exercisquen en l'àmbit territorial que es proposa.  
  
Article 17. Junta de la delegació  
Les delegacions seran regides per una junta de delegació territorial, constituïda com a mínim per un president, un secretari, un tresorer i el nombre de vocals que es considere oportú a cada delegació. Els membres de la junta de delegació territorial seran elegits pels col·legiats de la demarcació territorial de la delegació en el moment de celebrar-se eleccions a la Junta de Govern, per al mateix període, segons el règim electoral del Col·legi.  
  
CAPÍTOL III  
Col·legiats d'honor  
  
Article 18. Membres d'honor  
A proposta de la Junta de Govern, l'Assemblea General podrà atorgar el nomenament de membres d'honor del COAMBCV a aquelles persones que, pels seus mèrits científics, tècnics o professionals, siga quina siga la seua titulació acadèmica, hagen contribuït notòriament al desenrotllament de les ciències ambientals o de la professió.  
  
El nomenament tindrà un estricte caràcter honorífic, sense perjuí de la participació en la vida col·legial i en els servicis del Col·legi, a excepció del que fa referència a la participació en els òrgans de govern col·legials.  
  
Els membres de la Junta de Govern no poden presentar-se, ni ser proposats, per a ser nomenats membres d'honor mentres ocupen el càrrec per al qual han sigut elegits.  
  
CAPÍTOL IV  
Drets i deures dels col·legiats  
  
Article 19. Drets  
Són drets dels col·legiats:  
a. Exercir la professió.  
b. Ser assistit, assessorat i defés pel Col·legi contra tercers en qüestions relacionades amb la professió, així com ser representats per la Junta de Govern.  
c. Ser representats i emparats pel Col·legi i els seus servicis jurídics, quan necessiten presentar reclamacions fonamentals de qualsevol tipus que sorgisquen de l'exercici professional. En tot cas, els gastos i els costos judicials que el procediment ocasione seran a càrrec del col·legiat, excepte en aquells casos en els quals la Junta de Govern considere el contrari (sempre per motius d'interés professional del col·lectiu.)  
  
d. Tindre accés als arxius i registres que reflectisquen l'activitat col·legial de la forma que es fixe reglamentàriament, i poder utilitzar els servicis i mitjans del Col·legi en la forma reglamentàriament establida.  
  
e. Participar com a elector i elegible en les eleccions que es convoquen en l'àmbit col·legial.  
f. Participar activament en la vida col·legial i ser informats i intervindre amb veu i vot en les assemblees generals, així com rebre informació sobre l'activitat corporativa d'interés professional.  
g. Crear i formar part d'agrupacions representatives d'interessos específics (comissions o grups de treball) al si del Col·legi, amb sotmetiment en tot cas als òrgans de govern d'estos.  
h. Presentar la Junta de Govern escrits de suggeriment, petició o queixa.  
i. Promoure actuacions dels òrgans de govern per mitjà d'iniciatives formulades en els termes estatutaris.  
j. Presentar per a ser registrats i visats documents relacionats amb el seu treball professional.  
k. No ser limitats en l'exercici professional, excepte si s'incomplixen les normes deontològiques o estos Estatuts.  
  
Article 20. Deures  
Són deures dels col·legiats:  
a. Incorporar-se al Col·legi en les condicions que estiguen establides per la legislació.  
b. Respectar en l'exercici de les seues activitats professionals l'ètica i dignitat professional i les normes deontològiques.  
c. Complir les normes corporatives, així com els acords adoptats pels òrgans de govern del Col·legi.  
d. Cooperar amb l'Assemblea General i amb la Junta de Govern facilitant informació en els assumptes d'interés col·legial en què puga ser requerida, sense perjuí del secret professional.  
e. Comunicar al col·legi, en un termini de 30 dies, els canvis de residència o domicili.  
f. Comunicar anualment al Col·legi les dades necessàries per a l'elaboració d'estadístiques relacionades amb el mercat laboral i la professió.  
  
g. En compliment de la Llei 34/2002, d'11 de juliol, de Servicis de la Societat de la Informació i del Comerç Electrònic (LSSICE) i de la vigent Llei Orgànica 15/1999 de protecció de dades espanyola i normativa que la substituïsca o desplegue, les dades personals dels col·legiats formen part d'un fitxer que únicament té com a objectiu informar periòdicament de les activitats i servicis del COAMBCV. Si per qualsevol motiu algun col·legiat no vol mantindre les seues dades personals en este fitxer, serà necessari que ho comunique al COAMBCV. El COAMBCV es compromet a utilitzar les dades dels col·legiats exclusivament per a la difusió dels seus servicis i activitats.  
h. Contribuir al manteniment dels gastos o servicis de Col·Legi Professional, per mitjà del pagament de les quotes que, si és el cas, s'aproven.  
i. Exercir diligentment els càrrecs per als quals va ser triat i complir els encàrrecs que els òrgans de govern del col·legi puguen confiar-li.  
  
j. Abstindre's de la realització d'actes que comporten competència deslleial o contraris a la deontologia professional o que intenten restringir la lliure competència.  
k. Guardar el secret professional respecte a la informació coneguda en ocasió de l'exercici de la professió.  
  
CAPÍTOL V  
De l'exercici professional  
  
Article 21. Atribucions o funcions de la professió  
Els titulats universitaris en Ciències Ambientals, llicenciats i graduats, també coneguts com ambientòlegs, són professionals tècnics multidisciplinaris en l'àmbit del medi ambient i, per tant, sense perjuí d'atribucions exclusives d'altres professionals, són funcions de la professió les següents:  
Gestió ambiental en ens privats en diferents sectors i activitats.  
  
Gestió i administració pública ambiental.  
Consultoria, auditoria i desenrotllament i implantació de sistemes de gestió ambiental.  
Busca, investigació, disseny i desenrotllament de productes, servicis i altres aplicacions ambientals relacionades amb l'ecoeficiència i l'ecoinnovació.  
Assessorament científic i tècnic sobre temes de sostenibilitat ambiental.  
Assessorament, desplegament i aplicació de la legislació ambiental.  
Estudi, disseny i implantació de polítiques ambientals.  
Planificació, anàlisi i gestió d'espais naturals.  
Ordenació i gestió del territori.  
Estudi, anàlisi i gestió dels recursos naturals.  
Negociació, participació i mediació en conflictes ambientals.  
Sensibilització, educació i comunicació ambiental orientada cap a la sostenibilitat, el desenrotllament i la cooperació.  
Estudi, planificació i prevenció en temes de salut i risc ambiental.  
  
Vigilància, prevenció i control de la qualitat ambiental (permisos, autoritzacions i llicències.)  
Gestió de residus.  
Gestió dels recursos hídrics.  
Interpretació i restauració ecologicopaisatgística, inclosa la forestal.  
  
Seguretat i higiene industrials.  
Avaluació d'impacte ambiental.  
Economia ambiental i economia ecològica.  
Gestió energètica.  
Prevenció, anàlisi, gestió i tractament de la contaminació.  
I totes aquelles activitats que tenen relació amb el medi ambient.  
  
  
Article 22. Tipus d'exercici de la professió  
La professió pot exercir-se de forma liberal, ja siga individualment o col·lectivament, en relació laboral amb qualsevol organització pública o privada o a través de la relació funcionarial.  
L'exercici de la professió es basa en el respecte a la independència del criteri professional i en el servici en la comunitat, sense límits il·legítims o arbitraris en el desenrotllament del treball.  
  
CAPÍTOL VI  
Del visat i el reconeixement de firma  
  
Article 23. Visat de treballs professionals  
a) El visat col·legial dels treballs professionals és l'instrument bàsic d'acreditació de què disposa el COAMBCV per a complir el seu fi essencial d'ordenar la professió.  
b) Tot treball firmat per un col·legiat en l'àmbit territorial que correspon al Col·legi haurà de ser visat pel COAMBCV als efectes administratius oportuns, d'acord amb la normativa vigent d'aplicació o quan així ho disposen les parts interessades.  
En aquells projectes en què el visat és obligatori, el fet de no visar invalida qualsevol documentació professional firmada per un col·legiat als efectes de la seua presentació en les dependències de l'Administració central o perifèrica de l'Estat, de les comunitats autònomes, de les corporacions locals, o de qualsevol altra entitat autònoma que depenga de les administracions mencionades.  
d) El visat col·legial garantix la identitat, la titulació i l'habilitació de qui subscriu el projecte. És també l'eina que certifica l'autentificació legal, el registre i la revisió formal de presentació dels documents requerits. El visat comprendrà la revisió formal i documental, però no suposarà ni la sanció ni la correcció tècnica del contingut del treball professional, ni tampoc el compliment de la normativa sectorial o tècnica aplicable.  
e) El visat haurà de comprendre aquells aspectes que l'Administració de l'Estat o autonòmica encarreguen als col·legis, en termes d'ordenació de l'exercici de la professió.   
f) El visat no inclourà els honoraris ni les altres condicions contractuals, la determinació de les quals es deixarà en lliure acord entre les parts.  
g) El COAMBCV reglamentarà de manera específica el procediment administratiu del visat, establint els requisits i les taxes col·legials corresponents a cada tipus de visat. Estes normes seran aprovades per la Junta de Govern, amb informació col·legial prèvia. En tot cas, el procediment administratiu del visat s'iniciarà amb la presentació, per part del col·legiat, del treball professional que es presenta per a ser visat. Este treball haurà d'estar firmat pels seus autors, expressant el seu número de col·legiat i responsabilitzant-se del seu contingut i oportunitat.  
  
h) Els col·legiats podran requerir, per causes justificades, que els documents presentats en el col·legi per al seu visat queden custodiats sota segell, que no podrà obrir-se fins que les referides circumstàncies hagen desaparegut.  
  
Article 24. El reconeixement de firma  
a) El reconeixement de firma és un altre instrument d'acreditació de què disposa el COAMBCV per a exercir la seua potestat d'ordenar la professió.  
b) El reconeixement de firma és l'instrument que garantix la identificació, el reconeixement i l'autenticació de les dades del col·legiat.  
  
El col·legi podrà emetre un reconeixement de firma per a aquells projectes que no són obligatoris visar per llei o quan així ho disposen les parts interessades.  
  
Article 25. Altres instruments d'acreditació  
A part de les mencionades (visat i reconeixement de firma), el COAMBCV podrà establir altres fórmules d'acreditació com a conseqüència de la seua competència en l'ordenació de la professió i per a salvaguardar la llibertat d'exercici dels seus col·legiats.  
  
TÍTOL III  
Dels òrgans de govern  
  
Article 26. Òrgans de govern  
Els òrgans de govern del COAMBCV són l'Assemblea General i la Junta de Govern.  
Estos òrgans de govern són independents, encara que coordinats. En tots estos, l'adopció d'acords haurà de limitar-se a aquells assumptes que figuren en l'orde del dia.  
  
CAPÍTOL I  
L'Assemblea General  
  
Article 27. Règim de funcionament  
L'Assemblea General és l'òrgan màxim de govern del Col·legi. Els seus acords, adoptats pel principi majoritari, obliguen tots els col·legiats, fins i tot els absents. Com a òrgan suprem integrat per tots els col·legiats, és l'encarregat de decidir sobre els assumptes de major rellevància en la vida col·legial que els conferisquen els seus Estatuts, amb caràcter deliberant i decisori.  
En l'Assemblea General poden participar tots els col·legiats amb veu i vot, sempre que estiguen en plenitud de drets. El vot és indelegable.  
Les assemblees generals poden ser ordinàries o extraordinàries.  
  
Article 28. Funcions de l'Assemblea General  
L'Assemblea General té les funcions següents :  
a. Aprovar els Estatuts, així com les modificacions que s'hi facen, i les normes generals de funcionament.  
b. Triar els membres de la Junta de Govern.  
c. Examinar i aprovar els pressupostos anuals i les seues liquidacions.  
d. Fixar les quanties de les quotes col·legials ordinàries i extraordinàries, incloses les derrames (aportacions extraordinàries).  
e. Decidir sobre l'adquisició, la disposició o el gravamen de béns patrimonials immobles.  
f. Aprovar el codi deontològic de la professió.  
g. Decidir sobre aquelles qüestions que la Junta de Govern sotmeta a la seua consideració o hagen sigut sol·licitades pels col·legiats, d'acord amb el que establix l'article 31 d'estos Estatuts.  
h. Aprovar la creació de delegacions col·legials.  
  
Article 29. Reunions ordinàries de l'assemblea  
L'Assemblea General es reunirà amb caràcter ordinari una vegada a l'any, durant el primer trimestre de l'any en curs. Junt amb la convocatòria s'enviarà un orde del dia que com a mínim contindrà memòria d'activitats, pressupostos anuals i la seua dació de comptes i torn obert de paraula, així com tots els que li sotmeta la Junta de Govern, excepte els específics de l'Assemblea extraordinària. Haurà de convocar-se amb una antelació mínima d'un mes.  
  
Article 30. Reunions extraordinàries de l'assemblea  
1. L'Assemblea General es reunirà amb caràcter extraordinari quan ho acorde la Junta de Govern o quan ho sol·licite un nombre de col·legiats igual o superior a quatre-cents (400), o el 33 % si el nombre de col·legiats fóra inferior a mil (1.000). En este cas haurà de convocar-se dins dels 30 dies següents a la presentació de la sol·licitud o acord quan se sol·licite per part de col·legiats i hauran d'indicar el punt de l'orde del dia i l'assumpte a tractar per l'Assemblea General, així com aportar la documentació que estos consideren per al bon funcionament de la reunió.  
2. L'Assemblea General es reunirà amb caràcter extraordinari en els casos següents:  
a. Quan una disposició legal o estatutària ho establisca.  
b. Per modificacions dels Estatuts (excepte per canvi de domicili col·legial).  
c. Per casos de censura o cessament de la Junta de Govern.  
d. En el cas de modificació de l'àmbit territorial del col·legi o bé per agrupació, separació, dissolució o absorció del Col·legi.  
  
Article 31. Convocatòria de l'assemblea  
La convocatòria de l'Assemblea General ordinària o extraordinària correspon al president, per acord de la Junta de Govern i s'assenyalarà data, hora, lloc i orde del dia provisional en la primera i segona convocatòries. La convocatòria haurà de tindre lloc amb una antelació mínima d'un mes.  
Els col·legiats podran presentar proposicions a sotmetre a l'Assemblea General fins als 15 dies abans de la seua celebració. Estes proposicions hauran de comunicar-se per escrit amb la firma de 10 col·legiats com a mínim. La Junta de Govern incorporarà, si és procedent, les proposicions presentades i establirà l'orde del dia definitiu a l'Assemblea General, el qual es comunicarà als col·legiats deu dies abans de la seua celebració. En cas de la negació a la inclusió d'un punt o assumpte en l'orde del dia la Junta de Govern haurà de contestar de manera raonada la seua motivació.  
  
Article 32. Assistència i adopció d'acords  
Perquè els acords siguen vàlids, tant en les assemblees ordinàries com en les extraordinàries, farà falta l'assistència mínima, en primera convocatòria, de la mitat més un del total de col·legiats i, en segona convocatòria, de qualsevol nombre d'assistents. La segona convocatòria tindrà lloc, en tot cas, mitja hora després de la primera. En ambdós casos, els acords s'adoptaran per majoria simple de vots vàlids. Les votacions es faran a mà alçada excepte si el resultat de la votació implica una moció de censura, el tancament de delegació, o bé afecta un o més col·legiats on estos podran sol·licitar el vot secret de l'Assemblea. La votació tindrà sempre tres alternatives: a favor, en contra i abstenció. Fa falta una majoria qualificada de dos terços dels assistents a l'assemblea a fi d'aprovar una modificació dels Estatuts o per a aprovar la fusió de col·legis.  
  
  
Article 33. Presidència de l'assemblea  
La presidència de l'Assemblea General correspon al president de la Junta de Govern. De les reunions alçarà l'acta corresponent el secretari de la Junta de Govern, que actuarà com a secretari de l'Assemblea General.  
Els acords de l'Assemblea General seran immediatament executius, obligatoris i vinculants sense perjuí dels recursos que corresponguen.  
  
  
CAPÍTOL II  
La Junta de Govern  
  
Article 34. Composició de la Junta de Govern  
La Junta de Govern, òrgan rector del COAMBCV, estarà constituïda per: president, vicepresident, secretari i tresorer un vocal per secció, grup o comissió permanent i tres vocals territorials.  
Els membres de la Junta de Govern seran triats pel procediment que establixen estos Estatuts.  
  
Article 35. Cessament de membres  
Si per qualsevol causa cessara algun membre abans d'acabar el mandat, la seua responsabilitat serà assumida per un altre membre, segons l'acord de la Junta de Govern. En el cas que cessaren més d'un terç dels membres de la Junta de Govern es procedirà a cobrir per elecció els càrrecs vacants, només pel període que reste dels seus mandats i sempre que este període siga superior a un any.  
En el cas que cessen més de la mitat dels membres de la Junta de Govern, es constituirà una junta gestora d'edat, integrada pels dos col·legiats de major antiguitat i els dos de més recent incorporació, la qual convocarà eleccions extraordinàries a tots els càrrecs.  
La nova Junta de Govern completarà el mandat que quedava a la cessant fins a les primeres eleccions ordinàries.  
  
Article 36. Funcions de la Junta de Govern  
a. Correspon a la Junta de Govern la representació del col·legi, la seua direcció, gestió ordinària, administració i l'execució dels acords adoptats per l'Assemblea General. Són atribucions específiques de la Junta de Govern:  
b. Complir i fer complir els acords de l'Assemblea General.  
c. Decidir sobre les sol·licituds de col·legiació.  
d. Administrar els béns del Col·legi, així com recaptar les quotes de qualsevol tipus i altres aportacions que hagen de fer efectives els col·legiats, l'import dels quals proposaran a l'Assemblea General per a la seua aprovació.  
e. Confeccionar els pressupostos econòmics anuals.  
f. Adoptar les mesures que es consideren convenients per a la defensa del col·legi i de la professió, incloses les accions legals.  
g. Imposar, amb la instrucció prèvia de l'expedient oportú, sancions disciplinàries.  
h. Crear les comissions necessàries per al millor compliment de les funcions col·legials i dissoldre-les quan faça falta.  
i. Designar els representants del col·legi en actes i davant dels organismes, entitats o institucions, sempre que ho considere oportú.  
j. Informar els col·legiats de les activitats i els acords del Col·legi i preparar la memòria anual de la seua gestió.  
k. Convocar les assemblees generals ordinàries i extraordinàries.   
l. Totes aquelles altres funcions que no siguen expressament assignades a l'Assemblea General i que tinguen relació amb l'activitat i el funcionament col·legial.  
  
Article 37. Responsables de les delegacions  
Els responsables de les delegacions col·legials territorials tindran la consideració de vocals de la Junta de Govern.  
  
Article 38. Convocatòria i acords de la Junta de Govern  
La Junta de Govern serà convocada pel president i celebrarà sessió ordinària almenys una vegada al mes. Amb caràcter extraordinari es reunirà per iniciativa del president o a petició de tres membres de la Junta de Govern.  
La Junta de Govern quedarà vàlidament constituïda si assistixen la mitat més un dels membres i prendrà els acords per majoria simple d'assistents. El vot del president és de qualitat, en cas d'empat.  
  
  
Article 39. El president i el vicepresident  
Són atribucions del president:  
a. La representació legal i institucional del Col·legi.  
b. Presidir la Junta de Govern i l'Assemblea General, així com totes les sessions de les comissions a les quals assistisca.  
c. Autoritzar amb la seua firma tot tipus de documents col·legials.  
d. Conferir apoderaments per a qüestions judicials, quan així haja sigut autoritzat per la Junta de Govern.  
e. Convocar la Junta de Govern i l'Assemblea General.  
f. Autoritzar l'obertura de comptes corrents del Col·legi, tant en entitats bancàries com en caixes d'estalvi.  
g. Autoritzar el moviment de fons d'acord amb les propostes del tresorer.  
h. Constituir i cancel·lar qualsevol tipus de fiances i depòsits.  
i. Coordinar la tasca dels membres de la Junta de Govern.  
En cas d'absència, el president del Col·legi serà substituït, en primer lloc, pel vicepresident i, en cas de la seua absència, per un altre membre de la Junta de Govern per delegació d'aquell o per decisió majoritària dels components de la Junta de Govern.  
2. Correspon al vicepresident:  
a. Substituir el president en totes les seues funcions en cas d'absència d'este.  
b. Realitzar totes aquelles funcions particulars que li delegue el president.  
c. Realitzar una tasca de col·laboració, suport i assessorament constant al president.  
  
Article 40. El secretari  
Correspon al secretari:  
a. Portar els llibres oficials.  
b. Redactar i firmar el llibre d'actes, amb el vistiplau del president.  
  
c. Redactar la memòria anual.  
d. Supervisar i dirigir, si és procedent, el funcionament dels servicis administratius del col·legi.  
e. Tindre responsabilitat del registre de col·legiats i dels expedients personals corresponents.  
f. Expedir certificacions amb el vistiplau del president.  
g. Actuar com a secretari de l'Assemblea General.  
h. Complir als acords adoptats per la Junta de Govern.  
  
  
Article 41. El tresorer  
Correspon al tresorer:  
a. Tindre a càrrec seu la custòdia i distribució dels recursos econòmics del Col·legi.  
b. Ordenar la comptabilitat del Col·legi i custodiar les escriptures i els documents corresponents al patrimoni.  
c. Preparar els projectes de pressupost i la seua liquidació.  
d. Efectuar els pagaments que corresponga, amb l'orde prèvia del president.  
e. Adoptar les garanties necessàries per a la salvaguarda del patrimoni del col·legi.  
f. Firmar amb el president els documents necessaris per al moviment dels fons del col·legi.  
  
Article 42. Els vocals  
Els vocals exercixen les funcions que els siguen encarregades per la Junta de Govern o pel seu president. També podran substituir els altres càrrecs de la Junta de Govern en casos d'absència, vacant o malaltia, i formar part de les comissions que es creen d'acord amb les necessitats del Col·legi.  
  
Article 43. Cessament de càrrecs  
Els membres de la Junta de Govern cessen en l'exercici dels seus càrrecs per alguna de les causes següents:  
a. Expiració del mandat.  
b. Renúncia formulada per l'interessat, el qual, no obstant això, haurà de mantindre's en l'exercici del càrrec fins que siga cobert provisionalment o definitivament per qui corresponga.  
c. Suspensió per sanció disciplinària definitiva en via corporativa.  
d. Pèrdua de la condició de col·legiat.  
e. Incapacitat.  
f. Inhabilitació per sentència judicial.  
g. Per votació a favor del seu cessament pels membres restants de la Junta de Govern, aplicant-se el que establix l'article 35 dels presents Estatuts.  
h. Defunció.  
  
Article 44. Coordinador/a tècnic/a  
La Junta de Govern podrà contractar un coordinador/a tècnic/a per a dirigir la gestió dels servicis administratius, així com totes aquelles que li siguen delegades per la Junta de Govern.  
  
Article 45. Les comissions col·legials  
Els objectius, la composició i la competència de les comissions col·legials estaran determinats per les necessitats i els objectius generals del col·legi. Podran proposar la creació de comissions un nombre de col·legiats no inferior a tres i sol·licitar-ho per escrit a la Junta de Govern. Correspon a esta decidir sobre la seua creació, la divulgació i el règim de funcionament.  
Seran funcions de les comissions col·legials: informar i assessorar la Junta de Govern quan esta ho sol·licite, analitzar i desenrotllar aspectes relacionats amb el treball professional, proposar iniciatives d'actuació a la Junta de Govern i informar l'Assemblea General dels treballs realitzats.  
Les conclusions i propostes de les comissions seran considerades per la Junta de Govern que les estudiarà i aprovarà, si és procedent. Si no les considerara oportunes, informarà raonadament de la seua decisió.  
  
CAPÍTOL III  
Règim electoral  
  
Article 46. Elecció dels membres de la Junta de Govern  
Els membres de la Junta de Govern seran triats per sufragi entre els col·legiats, per mitjà d'elecció lliure, directa i secreta. La Junta de Govern tindran un mandat de 3 anys i s'admetrà una reelecció de tres vegades consecutives per al mateix càrrec.  
  
Article 47. Electors i candidats  
Són electors i elegibles la totalitat de col·legiats que no estiguen suspesos de drets col·legials per acord ferm adoptat amb anterioritat a la data de la convocatòria.  
Per a poder ser candidat per a ocupar un càrrec de la Junta de Govern, caldrà tindre un mínim d'un any d'antiguitat en la col·legiació i que no hi haja en el seu expedient personal cap nota de sanció disciplinària col·legial.  
  
Article 48. Convocatòria d'eleccions  
La Junta de Govern procedirà, com a mínim, dos mesos abans de la data prevista de celebració, a convocar eleccions i farà pública, al mateix temps, la llista definitiva de col·legiats electors que caldrà exposar en el tauler d'anuncis de la Secretaria del Col·legi.  
Esta llista estarà en el tauler d'anuncis fins a la finalització del procés electoral.  
  
Article 49. Esmenes en el cens electoral  
Els col·legiats que vullguen reclamar sobre la mencionada llista podran fer-ho per escrit durant el termini de 10 dies naturals des del moment de la seua exposició en el tauler d'anuncis o pàgina web. La Junta de Govern haurà de resoldre la reclamació en el termini de cinc dies naturals.  
  
Article 50. Calendari i procediment electoral  
La convocatòria electoral especificarà el calendari electoral i el procediment de votació, l'escrutini i la proclamació, així com els recursos que escaiga.  
  
Article 51. Presentació de candidatures  
Les candidatures per a la Junta de Govern seguiran el sistema d'una llista completa i tancada on haurà de constar el nom i el càrrec al qual opta cada un dels membres de la candidatura. La inclusió en una candidatura només serà vàlida si l'interessat ho accepta per escrit. Un mateix candidat no podrà presentar-se per a dos càrrecs ni figurar en més d'una candidatura.  
Cada candidatura ha de comptar amb l'aval d'un mínim de 15 col·legiats, identificat amb el nom i cognoms, número de col·legiat i firma.  
  
En el moment de presentar-se, cada candidatura haurà de presentar un resum del seu programa de govern (màxim dos pàgines), així com la designació del seu interventor en les eleccions.  
Durant el període electoral i fins al dia abans de la celebració de les eleccions, els electors podran dirigir a les candidatures consultes amb relació als càrrecs i als programes de govern, i les candidatures podran donar-los resposta.  
Les candidatures dirigides al secretari de la Junta de Govern hauran de presentar-se dins del termini de temps fixat per la mateixa Junta de Govern, la qual haurà de proclamar-se, com a mínim, 15 dies naturals abans de la data de les eleccions, per mitjà de comunicació a tots els col·legiats. Esta comunicació de les candidatures presentades obrirà formalment el període electoral.  
En el cas que, finalitzat el període de presentació de candidatures, només s'haguera presentat una candidatura a formar la Junta de Govern del COAMBCV, esta serà proclamada sense necessitat d'haver de realitzar el procés electoral.  
  
Article 52. Publicació, notificació i exclusió de candidats  
La Junta de Govern publicarà en el tauler d'anuncis o pàgina web els noms dels candidats proclamats i ho notificarà als interessats.  
  
L'exclusió d'un candidat haurà de ser motivada i es notificarà a l'interessat l'endemà de la decisió.  
Contra la resolució d'exclusió d'un candidat podrà presentar-se recurs davant de la Junta de Govern en el termini de 48 hores. La Junta de Govern el resoldrà dins d'un termini igual.  
  
Article 53. Mesa electoral  
El dia fixat per a les eleccions es constituirà en el local i a l'hora de la convocatòria la mesa o meses electorals, que estarà formada per un president, un secretari i dos vocals, tots ells nomenats per la Junta de Govern i triats d'un sorteig entre tots els membres col·legiats, sempre que no es presenten en les eleccions com a candidats. Cada candidatura podrà designar un interventor que la represente en les operacions electorals. El secretari de la mesa electoral alçarà acta de totes les incidències.  
  
Si a cap dels membres col·legiats triats per a esta tasca per mitjà de sorteig no els fóra possible realitzar-la, hauran de justificar-ho per mitjà de certificat corresponent en el termini de 48 hores des de la comunicació.  
  
Article 54. Exercici del vot  
El vot és personal, secret i intransferible, i s'ha de fer constar clarament la candidatura seleccionada, si no és que es tracte d'un vot en blanc.  
Els col·legiats exerciran el seu dret de vot per mitjà de les paperetes oficials, autoritzades pel col·legi, on constaran les candidatures presentades. Per a exercir el vot caldrà assenyalar amb una creu quina és la candidatura triada. En cas d'exercir el vot en blanc, simplement no es marcarà cap de les candidatures.  
En el moment de votar, els votants s'identificaran als membres de la mesa per mitjà de la documentació establida per la Junta de Govern. Esta comprovarà la inclusió del votant en el cens, el president pronunciarà en veu alta el nom i el cognom del votant, indicarà que vota i introduirà el seu vot en una urna precintada. El secretari de la mesa anotarà en una llista el nom dels col·legiats que hagen depositat el seu vot.  
  
En cas de no presentar tota la documentació requerida, no podrà exercir el dret de vot.  
No s'admet el vot delegat ni el vot per correu electrònic.  
  
Article 55. Vot per correu  
Els electors que preferisquen votar a distància han de fer arribar a la seu del COAMBCV el vot per correu certificat, postal exprés, burofax o qualsevol altre sistema de certificació que l'agència oficial de correu implemente. El vot per correu es regirà d'acord amb les normes següents:  
1. Des que es convoquen eleccions per a cobrir càrrecs de la Junta de Govern, i fins a deu dies abans de l'elecció, els col·legiats que desitgen emetre el seu vot per correu hauran de sol·licitar del secretari del Col·legi la certificació que acredite que estan inclosos en el cens electoral.  
2. L'emissió del vot per correu haurà d'efectuar-se de la forma següent:  
En un sobre blanc s'introduirà la papereta de votació.  
Este sobre s'introduirà en un altre, en el qual caldrà afegir la certificació de la inclusió de l'elector en el cens i, d'altra banda, fotocòpia del DNI o del carnet de col·legiat.  
Este segon sobre s'enviarà per correu certificat dirigit al president de la mesa electoral.  
Els vots que no reunisquen els requisits mencionats o que siguen rebuts en la seu del col·legi després del dia abans de les eleccions es consideraran nuls i seran destruïts.  
Abans de concloure l'horari d'eleccions, el president de la mesa electoral introduirà en l'urna els vots rebuts per correu.  
  
Article 56. Escrutini  
Quan siga l'hora fixada per al fi de la votació, s'obriran els sobres, s'introduiran les paperetes en l'urna i es farà l'escrutini, que serà públic.  
  
El resultat de l'escrutini i les incidències de la jornada han de constar en una acta que elaborarà el secretari de la mesa electoral, la qual haurà de ser firmada per tots els membres de la mesa i pels interventors, si n'hi havia, que tindran dret a fer constar-hi les seues observacions.  
  
Article 57. Vots nuls  
Seran nul·les les paperetes que continguen expressions totalment alienes a l'estricte contingut de la votació, així com les que continguen ratllades, esmenes o qualsevol altre tipus d'alteració que puga induir a error en la perfecta identificació de la voluntat de l'elector.  
També seran nuls els vots emesos per correu que continguen més d'una papereta.  
  
Article 58. Proclamació de la candidatura triada  
Es comptabilitzaran els vots vàlids assignats a cada candidatura.  
La candidatura triada serà la que obtinga més vots. En cas d'empat, el president de la mesa electoral convocarà una nova votació, limitada a les candidatures empatades, al cap de 20 dies naturals, com a màxim. Si l'empat persistira serà necessari repetir el procés electoral.  
La presidència de la mesa electoral anunciarà el resultat, el qual podrà ser impugnat en el termini de 24 hores davant de de la mesa electoral.  
  
Article 59. Constitució de la Junta de Govern i presa de possessió  
La Junta de Govern, en el termini de vint-i-quatre hores, resoldrà, amb caràcter definitiu, totes les reclamacions dels interventors i altres incidències, i proclamarà els candidats elegits.  
En el termini de cinc dies des de la constitució de la nova Junta de Govern, haurà de comunicar-se la composició d'esta a la conselleria corresponent de la Generalitat i a tots els col·legiats.  
Si la Junta de Govern decidix, a la vista de les impugnacions presentades, anul·lar l'elecció, procedirà a convocar noves eleccions en el termini d'un mes.  
La nova Junta de Govern prendrà possessió en el termini màxim d'un mes des de la seua proclamació.  
  
Article 60. Recursos  
Contra les resolucions de la Junta de Govern en matèria electoral, qualsevol col·legiat podrà interposar recurs de reposició davant de la Junta de Govern, la resolució de les quals esgotarà la via corporativa i podrà interposar-se recurs contenciós administratiu.  
  
TÍTOL IV  
Del règim econòmic  
  
CAPÍTOL I  
Recursos  
  
Article 61. Capacitats econòmiques i patrimonials  
El col·legi té plena capacitat jurídica en l'àmbit econòmic i patrimonial per al compliment de les seues finalitats.  
  
Article 62. Recursos ordinaris  
Són recursos ordinaris del col·legi:  
Les quotes d'incorporació dels col·legiats.  
Les quotes ordinàries dels col·legiats.  
Els ingressos procedents de publicacions, impresos, servicis, certificacions, arbitratges, dictàmens o informes, i altres quantitats acreditades per a altres servicis.  
  
Els rendiments financers derivats dels cabals aliens que tinga en depòsit o que els administre.  
Els drets pels servicis de visat, d'intervenció col·legial, dels treballs i contractes professionals abonats pels beneficiaris del servici o per la forma acordada contractualment entre les parts.  
Els rendiments de béns i drets que integren el patrimoni del Col·legi.  
  
Qualsevol altre concepte que escaiga legalment.  
  
Article 63. Quotes col·legials  
L'Assemblea General, a proposta de la Junta de Govern, fixarà la quantia de la quota d'incorporació i de les quotes periòdiques, així com la quantia i forma d'abonament de les quotes extraordinàries que eventualment es requerisquen per a atendre les necessitats del Col·legi, incloses les derrames.  
La quota d'incorporació no podrà superar en cap cas els costos associats a la tramitació de la inscripció.  
  
Article 64. Recursos extraordinaris  
Són recursos econòmics extraordinaris del Col·legi:  
Les quotes extraordinàries que aprove l'Assemblea General.  
Les subvencions, donatius o qualsevol altre tipus d'ajuda econòmica que l'Estat, la Generalitat, les corporacions locals i entitats de qualsevol classe o bé particulars atorguen al col·legi.  
Els béns mobles o immobles que per herència, donació o qualsevol altre títol lucratiu passen a formar part del patrimoni del Col·legi.  
  
Les quantitats que per qualsevol altre concepte no especificat puga percebre al col·legi i que no siguen un recurs ordinari.  
  
  
CAPÍTOL II  
De la inversió, administració i custòdia  
  
Article 65. Gestió econòmica  
El patrimoni col·legial serà invertit, administrat i custodiat per la Junta de Govern.  
El president exercirà les funcions d'ordenador de pagaments i les ordes seran executades i intervingudes pel tresorer.  
Correspondrà al tresorer l'administració i el cobrament dels ingressos col·legials.  
  
Article 66. Accés a la informació econòmica  
Els col·legiats, en nombre superior al 10 % del total podran formular peticions concretes i precises sobre qualsevol dada relativa a l'exercici econòmic.  
Els comptes de cada exercici podran ser examinats pels col·legiats en el període comprés entre la convocatòria i 48 hores abans de l'assenyalat per a la celebració de l'Assemblea General corresponent.  
  
Article 67. Elaboració del pressupost  
El pressupost s'elaborarà amb caràcter anual, d'acord amb els principis d'economia i eficàcia, i inclourà la totalitat dels ingressos i gastos col·legials. Els pressupostos extraordinaris de gastos i ingressos es formularan quan sorgisquen circumstàncies excepcionals que els facen necessaris.  
  
Article 68. Pressupost provisional   
En el cas que l'Assemblea General no aprovara el pressupost ordinari d'un exercici, i sense perjuí de la seua revisió i ulterior aprovació, el Col·legi funcionarà provisionalment amb el de l'any anterior, el qual s'entendrà prorrogat a estos efectes.  
  
Article 69. Impagament de quotes  
El col·legiat que deixe d'abonar les quotes ordinàries corresponents a un any o bé aquelles altres de caràcter extraordinari aprovades per l'Assemblea General podrà quedar en suspensió dels drets que li atorguen estos Estatuts, per acord de la Junta de Govern amb l'audiència prèvia a l'interessat.  
  
Article 70. Comissió liquidadora  
En cas de dissolució del col·legi per alguna de les causes que establix el reglament de col·legis professionals de Comunitat Valenciana, la Junta de Govern actuarà com a comissió liquidadora.  
Els béns romanents, si n'hi haguera, s'adjudicaran a l'organisme que el substituïsca o a entitats públiques o privades sense ànim de lucre relacionades amb el medi ambient.  
  
TÍTOL V  
Procediment disciplinari  
  
Article 71. Responsabilitat disciplinària  
L'activitat del col·legi es regix pel dret privat, però com a corporació de dret públic, els seus actes quedaran subjectes al dret administratiu quan exercisca potestats públiques encomanades.  
Els col·legiats queden subjectes a la responsabilitat disciplinària en els termes del present estatut i de les normes legals aplicables.  
En els supòsits d'exercici professional en territori diferent del de col·legiació, se seguirà allò que s'ha indicat en la legislació vigent.  
  
Article 72. Registre de sancions  
Les sancions disciplinàries corporatives es faran constar sempre en l'expedient personal del col·legiat objecte de sanció.  
Les sancions o correccions disciplinàries que impose l'autoritat judicial a un col·legiat, es faran constar en l'expedient personal d'este o no, a criteri de la Junta de Govern i atenent a les circumstàncies de cada cas.  
  
Article 73. Exercici de la competència disciplinària  
El Col·legi té competència disciplinària per a sancionar els col·legiats pels actes que realitzen i les omissions en què incórreguen en l'exercici o amb motiu de la professió, així com per altres actes o omissions que li siguen imputables i que siguen contraris al prestigi professional, a l'honorabilitat dels col·legiats o al respecte degut als òrgans corporatius, als companys i, en general, tota infracció de deures professionals o normes ètiques de conducta quan estos afecten la professió.  
  
El Col·legi exercirà la competència disciplinària, per mediació de la Junta de Govern.  
  
Article 74. Procediment disciplinari  
Les sancions sempre hauran de ser acordades per la Junta de Govern, amb formació de l'expedient prèvia, que tramitarà un instructor nomenat per la junta, entre els seus membres, el qual haurà de concedir a l'inculpat el tràmit d'audiència, la facultat d'aportar proves i de defendre's. En el cas que l'afectat per l'expedient disciplinari siga membre de la Junta de Govern, no podrà prendre part en les deliberacions ni votar dins de la junta.  
L'instructor, responsable de la comissió disciplinària creada a este efecte i regulada per mitjà de la seua reglamentació interna, després de donar audiència a l'interessat perquè formule les al·legacions que considere oportunes sobre els fets imputats i proposar les proves que desitge, procedirà a practicar aquelles que considere oportunes, rebutjant les altres raonadament. Practicades les proves, redactarà una proposta de resolució que notificarà al col·legiat perquè, en el termini de 10 dies naturals després d'examinat l'expedient, formule les al·legacions definitives.  
Finalitzat este tràmit, l'instructor redactarà la proposta de resolució definitiva que traslladarà a la Junta de Govern. La resolució final de l'expedient haurà de ser motivada.  
El Col·legi notificarà la resolució final al col·legiat afectat i als interessats d'acord al procediment administratiu vigent.  
Quan de la instrucció d'un procediment disciplinari resulte l'existència d'indicis fundats de criminalitat, se suspendrà la seua tramitació i es comunicarà al ministeri fiscal.  
  
Article 75. Inici del procediment  
El procediment s'iniciarà d'ofici bé per iniciativa pròpia o com a conseqüència de denúncia. No es consideraran denúncies els escrits anònims.  
L'òrgan competent per a iniciar l'expedient disciplinari podrà acordar la instrucció de diligències prèvies abans de disposar l'inici de l'expedient disciplinari.  
Si les diligències prèvies s'eleven en expedient disciplinari, s'entendrà com a data de l'inici d'este la de l'acord d'incoació de les diligències.  
Els acords d'arxivar un expedient disciplinari seran motivats.  
  
  
Article 76. Tipus de faltes  
Les faltes que comporten sanció disciplinària es classifiquen en lleus, greus i molt greus.  
  
Article 77. Faltes lleus  
Són faltes lleus:  
No atendre els requeriments del Col·legi.  
Les incorreccions d'escassa transcendència en la realització dels treballs professionals.  
La desconsideració amb els companys col·legiats.  
Les actuacions que signifiquen negligència professional, i els actes lleus d'indisciplina col·legial (que es determinaran per mitjà d'un reglament específic que elaborarà i aprovarà la Junta de Govern) i, en general, els altres casos d'incompliment dels deures professionals o col·legials com a conseqüència de descuit inexcusable i circumstancial.  
Les enumerades en l'article següent, quan no tinguen entitat suficient per a ser considerades com a greus.  
  
Article 78. Faltes greus  
Són faltes greus:  
L'acumulació, en el període d'un any, de tres o més sancions per falta lleu.  
La infracció greu de normes deontològiques (que es determinaran per mitjà del corresponent codi deontològic).  
Les ofenses greus i actes de desconsideració amb altres professionals.  
La inacció en els treballs contractats.  
La infracció del secret professional amb perjuí de tercers.  
L'emissió d'informes o certificats faltant a la veritat o la falsedat en qualsevol dels documents que hagen de tramitar-se per mitjà del Col·legi.  
Les actuacions que signifiquen competència deslleial.  
La realització d'activitats, la constitució d'associacions o la participació en estes quan tinguen com a finalitat o realitzen funcions que siguen pròpies dels col·legis o que en qualsevol forma les interferisquen.  
  
  
Article 79. Faltes molt greus  
Són faltes molt greus:  
La reiteració de faltes greus.  
Les considerades com a faltes greus sempre que hi concórreguen circumstàncies d'especial malícia o mala fe.  
L'exercici de la professió pels col·legiats en els casos legalment incompatibles.  
Els actes i les omissions que constituïsquen ofensa molt greu a la dignitat de la professió o a les regles ètiques que la governen (que es determinaran per mitjà del corresponent codi deontològic).  
L'atemptat a la dignitat i a l'honor de les persones que integren la Junta de Govern quan actuen en l'exercici de les seues funcions, i contra qualsevol company amb motiu de l'exercici professional.  
  
Article 80. Sancions  
Les sancions que s'imposen guardaran proporció amb les infraccions comeses.  
Les faltes lleus seran sancionades amb la comunicació per escrit o la reprensió privada.  
Les faltes greus amb la suspensió en l'exercici professional, totalment o parcialment, entre un i sis mesos.  
Les faltes molt greus amb la suspensió en l'exercici professional entre sis mesos i un dia fins a dos anys o l'expulsió del Col·legi.  
  
Article 81. Prescripció de les faltes  
Les faltes prescriuran, si són lleus, als sis mesos; si són greus, als dos anys, i si són molt greus, als tres anys dels fets que les hagen motivat.  
La prescripció s'interromprà per l'inici del procediment disciplinari o de les diligències prèvies a què haja donat lloc el fet, i per la duració de tot el període de tramitació de l'expedient i de les pròrrogues que vàlidament s'acorden.  
No correrà el termini de prescripció durant el temps en què la tramitació de l'expedient queda en suspens per existir causa penal pendent sobre els mateixos fets.  
Amb l'excepció que s'expressa en el paràgraf anterior, la paralització del procediment per un termini superior als sis mesos, no imputable a allò que s'ha expedientat, farà córrer novament el termini interromput.  
  
Article 82. Rehabilitació  
1. El sancionat podrà demanar a la Junta de Govern la seua rehabilitació, amb la consegüent cancel·lació de la nota del seu expedient personal, en els següents terminis, comptats des del compliment de la sanció:   
  
Si és falta lleu, tres mesos.  
Si és greu, un any.  
Si és molt greu, dos anys.  
Si ha comportat l'expulsió, tres anys.  
2. En el cas d'expulsió, el sancionat haurà d'aportar proves suficients sobre la rectificació de la seua conducta, les quals seran apreciades ponderadament per la Junta de Govern.  
3. Concedida la rehabilitació, el rehabilitat podrà sol·licitar la incorporació al col·legi.  
  
TÍTOL VI  
Del règim jurídic dels actes col·legials i de la seua impugnació  
  
Article 83. Acords i recursos  
Els acords de l'Assemblea General i els de la Junta de Govern seran immediatament executius, llevat que la mateixa junta prenga un acord motivat en contra.  
En tot moment els tràmits, els requisits i els terminis que establixen estos Estatuts s'adaptaran als principis informadors del procediment administratiu vigent.  
Els acords de la Junta de Govern podran ser objecte de recurs de reposició davant de la Junta de Govern, dins del termini d'un mes a comptar de la data de notificació o publicació, o ser impugnats directament davant de la jurisdicció contenciosa administrativa.  
El recurrent podrà sol·licitar, en el moment de presentar el recurs de reposició, la suspensió de l'acord recorregut, i l'òrgan competent per a resoldre podrà acordar-la discrecionalment.  
El recurs de reposició es resoldrà en el termini d'un mes a comptar de la seua interposició. Si no es resol dins d'este termini, el recurs podrà entendre's desestimat i quedarà oberta la via contenciosa administrativa.  
  
Els acords de l'Assemblea General esgotaran la via corporativa i es podrà recórrer a la via contenciosa administrativa en els terminis i les condicions establits per la llei reguladora d'esta jurisdicció.  
  
TÍTOL VII  
De procediment de fusió, absorció i segregació del Col·legi  
  
CAPÍTOL I  
De la fusió i absorció  
  
Article 84. Procediment  
1. El procediment per a la unió o fusió del Col·legi amb un altre o altres col·legis, l'absorció d'un altre o altres col·legis per part d'este Col·legi, o l'absorció d'este Col·legi d'un altre, sempre que no sobrepasse l'àmbit territorial de la Comunitat Valenciana, serà l'establit en els articles següents, necessitant l'aprovació del projecte respectiu per part de l'Assemblea General en la forma establida en els articles següents d'estos Estatuts.  
2. L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del Col·legi. Ambdós se sotmetran al que disposa l'article 8 de la Llei de Consells i Col·legis Professionals de la Comunitat Valenciana.  
3. La Junta de Govern nomenarà una comissió que s'encarregarà de redactar el projecte de fusió, absorció i dissolució, establint els seus termes i condicions.  
4. Excepte els casos d'absorció, en els quals els Estatuts que regiran seran els del col·legi absorbent, amb les modificacions pertinents, la comissió i els altres col·legis afectats redactaran els nous Estatuts, que se sotmetran a l'aprovació de la junta general del nou col·legi.  
  
  
Article 85. Projecte de fusió o absorció  
El projecte de fusió o absorció contindrà els aspectes següents:  
a) La denominació i domicili dels col·legis afectats.  
b) La data a partir de la qual es produirà la dissolució del Col·legi, si és el cas, i la forma de liquidació del seu actiu i passiu.  
c) El nou àmbit territorial resultant del procés de fusió o absorció.  
  
d) L'estudi detallat sobre la viabilitat econòmica del nou col·legi, així com sobre el patrimoni preexistent que s'aportarà a aquell.  
  
e) Informe de la comissió explicant i justificant detalladament el projecte de fusió o absorció des del punt de vista jurídic i de la seua viabilitat econòmica.  
f) El balanç de fusió o absorció dels col·legis afectats.  
g) El projecte dels nous Estatuts, excepte en cas d'absorció per un altre col·legi, supòsit en què es presentaran els Estatuts del col·legi absorbent i el projecte de les modificacions necessàries.  
  
Article 86. Aprovació  
1. Una vegada elaborat el projecte de fusió, absorció i dissolució, en el termini de dos mesos es convocarà Assemblea General extraordinària per a sotmetre a la seua sobirania el projecte elaborat per la comissió.  
2. Al publicar la convocatòria de l'Assemblea, el Col·legi posarà el projecte de fusió o absorció i dissolució a disposició dels col·legiats, els quals podran obtindre la seua còpia.  
3. El projecte de fusió, absorció i dissolució haurà de comptar per a la seua aprovació amb els vots favorables dels dos terços dels col·legiats assistents a la junta, sempre que estiguen presents el 25 per cent del cens col·legial.  
  
CAPÍTOL II  
De la modificació per segregació  
  
Article 87. Segregació  
1. Per a la constitució d'un nou col·legi que modifique l'àmbit territorial d'este col·legi haurà de presentar-se sol·licitud dirigida al seu president, subscrita almenys pels dos terços dels col·legiats residents en l'àmbit territorial del col·legi que es projecta constituir.  
2. El president informarà la Junta de Govern i convocarà Assemblea General extraordinària en el termini d'un mes, figurant en l'orde del dia la sol·licitud presentada de la segregació, que haurà de ser aprovada per majoria de dos terços dels col·legiats assistents, sempre que estiguen presents la mitat més un del cens col·legial.  
3. L'acord de l'Assemblea contindrà els termes en què s'efectuarà la segregació, la denominació del col·legi segregat, la del col·legi matriu, si fóra modificada, i el nomenament de la comissió gestora, havent de ser sotmés al que disposa l'article 8 de la Llei de Consells i Col·legis Professionals de la Comunitat Valenciana.  
  
DISPOSICIÓ ADDICIONAL  
  
Única  
La Junta de Govern queda expressament facultada per a incorporar en estos Estatuts les observacions, consideracions i modificacions necessàries per raons de legalitat que facen les administracions competents per a qualificar la legalitat, sense que siga necessari convocar l'Assemblea General.  
  
DISPOSICIÓ TRANSITÒRIA   
  
Única  
Mentres no es constituïsca un altre col·legi professional de llicenciats en Ciències Ambientals de la Comunitat Valenciana el Col·legi exercirà les funcions i competències que correspondrien al Consell Valencià de Col·legis de Llicenciats en Ciències Ambientals.  
  
DISPOSICIÓ FINAL   
  
En allò no previst expressament en els presents Estatuts, caldrà ajustar-se al que disposa la Llei de Col·legis Professionals de 1974 i la Llei de 4 de desembre de 1997, de la Comunitat Valenciana, que regula els consells i col·legis professionals.